## Naredba o posebnim mjerama za uvoz proizvoda životinjskog podrijetla iz određenih trećih zemalja u Republiku Hrvatsku

### NN 73/2010 (14.6.2010.), Naredba o posebnim mjerama za uvoz proizvoda životinjskog podrijetla iz određenih trećih zemalja u Republiku Hrvatsku

MINISTARSTVO POLJOPRIVREDE, RIBARSTVA I RURALNOG RAZVOJA

2175

Na temelju članka 17. stavka 3. Zakona o veterinarstvu (»Narodne novine«, broj 41/07), ministar poljoprivrede, ribarstva i ruralnog razvoja donosi

NAREDBU

O POSEBNIM MJERAMA ZA UVOZ PROIZVODA ŽIVOTINJSKOG PODRIJETLA IZ ODREĐENIH TREĆIH ZEMALJA U REPUBLIKU HRVATSKU

I.

Uvoz pošiljaka proizvoda životinjskog podrijetla za prehranu ljudi i hranidbu životinja iz određenih trećih zemalja u Republiku Hrvatsku dozvoljen je ukoliko ih prati potvrda o provedenim analitičkim testovima obavljenim u akreditiranom laboratoriju u zemlji podrijetla ili nekoj drugoj državi kako slijedi:

1. Albanija – za proizvode ribarstva namijenjene prehrani ljudi na prisutnost histamina;

2. Bangladeš – za rakove namijenjene prehrani ljudi na prisutnost kloramfenikola, metabolita nitrofurana, tetraciklina, malahitnog zelenila i kristal violeta;

3. Gabon – za proizvode ribarstva namijenjene prehrani ljudi na prisutnost teških metala i sulfita;

4. Indija – za rakove iz akvakulture namijenjene prehrani ljudi i hranidbi životinja na prisutnost rezidua veterinarskih lijekova;

5. Indonezija – za proizvode ribarstva na rezidue farmakološki aktivnih tvari, naročito na kloramfenikol, metabolite nitrofurana i tetracikline (tetracikline, oksitetracikline i klortetracikline)

6. Kina – u skladu s Naredbom o zabrani uvoza u Republiku Hrvatsku živih životinja i proizvoda životinjskog podrijetla podrijetlom iz Kine (»Narodne novine«, br. 94/07) i tablicom iz Dodatka ovoga Pravilnika;

7. Meksiko – za meso konja i proizvode od mesa konja namijenjene prehrani ljudi na prisutnost rezidua veterinarskih lijekova, a svaku pošiljku na rezidue hormona i β-agonista;

8. Mijanmar (Burma) – za škampe na prisutnost kloramfenikola;

9. Ukrajina – za mlijeko u prahu ili mliječne zamjenice dobivene od mlijeka u prahu, namijenjene hranidbi životinja na prisutnost kloramfenikola.

II.

Iznimno od točke I. za Albaniju, Bangladeš i Indiju dozvolit će se uvoz pošiljaka proizvoda životinjskog podrijetla koje ne prati potvrda o provedenim analitičkim testovima uz uvjet da se pošiljka podvrgne laboratorijskoj analizi zdravstvene ispravnosti. Pošiljka mora biti uskladištena pod nadzorom službenog veterinara na trošak osobe odgovorne za pošiljku do dobivanja rezultata analize i donošenja konačne odluke.

III.

Sve troškove uzorkovanja i provođenja analiza iz točaka I. i II. snosi osoba odgovorna za pošiljku.

IV.

Danom stupanja na snagu ove Naredbe prestaju važiti Naredba o posebnim mjerama za uvoz proizvoda životinjskog podrijetla iz određenih trećih zemalja u Republiku Hrvatsku (»Narodne novine«, broj 02/10) i Naredba o posebnim mjerama za uvoz proizvoda životinjskog podrijetla iz određenih trećih zemalja u Republiku Hrvatsku (»Narodne novine«, broj 61/10).

V.

Ova Naredba stupa na snagu danom objave u »Narodnim novinama«.

Klasa: 011-02/10-01/134
Urbroj: 525-11-2-0488/10-1
Zagreb, 21. svibnja 2010.

Ministar
Petar Čobanković, v. r.

DODATAK

Posebni uvjeti za uvoz proizvoda životinjskog podrijetla u Republiku Hrvatsku:

Kemijski rizici

|  |  |  |  |
| --- | --- | --- | --- |
| Država | Tvar | Proizvod | Mjere |
| Albanija | Histamin | Proizvodi ribarstva | 100% testiranje svake uvozne pošiljke na histamin, ako te pošiljke nisu praćene potvrdom o testiranju na kojoj se navodi da udovoljava dozvoljenim razinama histamina za Republiku Hrvatsku |
| Bangladeš | Rezidue veterinarskih lijekova | Rakovi uvezeni i namijenjenih prehrani ljudi | Rezultati analitičkih testiranja provedeni u mjestu podrijetla, posebice na prisutnost kloramfenikola, metabolita nitrofurana, tetraciklina, malahitnog zelenila i kristal violeta |
| Gabon | Teški metali i sulfiti | Proizvodi ribarstva | 100% testiranje svake uvozne pošiljke na teške metale i sulfite |
| Indija | Rezidue veterinarskih lijekova | Rakovi akvakulture namijenjeni prehrani ljudi i hranidbi životinja | Testiranje prije izvoza i certificiranje, naročito s obzirom na utvrđivanje prisutnosti nitrofurana ili njihovih metabolita poštujući najmanju zahtijevanu granicu učinkovitosti izvedbe metode (MRPL) od 1μg/kg |
| Indonezija | Rezidue farmakološki aktivnih tvari | Proizvodi ribarstva (proizvodi akvakulture) | Testiranje 20% uvoznih pošiljaka na rezidue farmakološki aktivnih tvari, naročito na kloramfenikol, metabolite nitrofurana i tetracikline |
| Kina | Rezidue veterinarskih lijekova, pesticida, kontaminanata i zabranjenih tvari | Ribe i škampi iz akvakulture  slatkovodni rakovi  meso zečeva  med i matična mliječ  crijeva | Testiranje prije izvoza i certificiranje od strane kineskih nadležnih tijela: kemijsko testiranje na kloramfenikol i nitrofurane i njihove metabolite, dodatno za proizvode ribarstva iz akvakulture na malahitno zelenilo, kristal violet i njihove metabolite; |
| Meksiko | Rezidue veterinarskih lijekova | Meso konja i proizvodi od mesa konja | 100% testiranje svake uvozne pošiljke na rezidue hormona i β-agonista |
| Mijanmar  (Burma) | Rezidue veterinarskih lijekova | Škampi i proizvodi ribarstva | 100% testiranje svake uvozne pošiljke na rezidue kloramfenikola  IZDVOJENO: škampi iz akvakulture zabranjeni jer nema monitoring plana kontrole rezidua |
| Ukrajina | Rezidue veterinarskih lijekova | Mlijeko u prahu ili mliječne zamjenice dobivene od mlijeka u prahu namijenjene hranidbi životinja | 100% testiranje svake uvozne pošiljke mlijeka u prahu ili mliječne zamjenice dobivene od mlijeka u prahu na rezidue naročito na prisutnost kloramfenikola |

Naredba, NN 73/2010-2175